เงินบาทนิวโลว์หลุด 31.00 บ.
ธนาคารกสิกรไทย รายงาน เงินบาทเช้านี้หลุด 31.00 ทำนิวโลว์แตะ 30.85 บาท/ดอลลาร์
9 ก.ย. 2553

ธนาคารกสิกรไทย รายงาน เงินบาทเช้านี้หลุด 31.00 ทำนิวโลว์แตะ 30.85 บาท/ดอลลาร์
นักบริหารเงินจากธนาคารกสิกรไทย เปิดเผยว่า เงินบาทเปิดตลาดที่ระดับ 31.01/03 บาท/ดอลลาร์ ทรงตัวในระดับเดียวกันกับช่วงปิดตลาดเย็นวานนี้ ก่อนที่จะปรับตัวแข็งค่าลงไปทำนิวโลว์ที่ระดับ 30.85 บาท/ดอลลาร์ เมื่อเวลา 08.30 น.โดยเงินบาทยังคงมีแนวโน้มปรับตัวแข็งค่าต่อเนื่องและเคลื่อนไหวในทิศทางเดียวกับค่าเงินในภูมิภาค
"เปิดตลาดมาเท่ากับเย็นวานนี้ก่อนที่จะมาทำนิวโลว์ที่ 30.85(บาท/ดอลลาร์)...น่าจะยังปรับตัวแข็งค่าต่อเนื่อง" นักบริหารเงิน กล่าว
สำหรับความเคลื่อนไหวของสกุลเงินหลักต่างประเทศ เงินเยนอยู่ที่ระดับ 83.71/74 เยน/ดอลลาร์ ปรับตัวแข็งค่าจากระดับ 83.77/80 เยน/ดอลลาร์ ส่วนเงินยูโรอยู่ที่ระดับ 1.2726/2729 ดอลลาร์/ยูโร ปรับตัวแข็งค่าจากระดับ 1.2695/2697 ดอลลาร์/ยูโร
นักบริหารเงิน คาดว่า วันนี้เงินบาทมีโอกาสปรับตัวแข็งค่าต่อเนื่อง โดยมองกรอบการเคลื่อนไหวไว้ที่ 30.80-31.00 บาท/ดอลลาร์